46
Koht kin Ketiket Rehtail x
1 Koht me perehpatail oh atail kehl,
me kin ketin sewese kitail ni ahnsou apwal akan.
2 Kitail eri sohte pahn masepwehk, mehnda ma sampah pahn rerada
oh nahna kan pahn kihrla nan kepin madau;
3 mehnda ma iloak en nan madau kan pahn mwekidida oh ngiringirisek,
oh nahna kan pil pahn itihtikengki mwekid en nan madau.
4 Mie pillap pwoat me kin kaparanda kahnimw en Koht,
ong ni tehnpas sarawien Wasa Lapalahpie.
5 Koht kin ketiket nan kahnimwo, eri, e sohte pahn mwomwla kohkohlahte;
e pahn ketido sewese nin sorahn.
6 Wehi kan kin masapwehkada, wehin nanmwarki kan kin rerada;
Koht ketin poahngok, a sampah sohredi.
7 KAUN-O, Wasa Lapalap, kin ketiket rehtail;
Koht en Seikop, iei atail wasahn ruk.
8 Kumwail kohdo, oh kilang dahme KAUN-O ketin wiahda.
Kumwail kilang soahng kapwuriamwei kan me e ketin wiahda nin sampah.
9 E kin ketin katokihedi mahwen wasa koaros nin sampah;
e kin ketin katimpeseng arep kan, oh kauwehla kesik ketieu kan,
e kin ketin isikala nein sounpei kan mehn sansar kan.
10 E kin mahsanih, “Kumwail katokihedi amwail mahwen kan oh esehla me ngehi, iei Koht,
me lapalahpie rehn tohn wehi kan,
me lapalahpie nin sampah pwon.”
11 KAUN-O, Wasa Lapalap, kin ketiket rehtail;
Koht en Seikop, iei atail wasahn ruk.
x 46: TITLE NI MAHSEN EN IPRU: En peneinei en Kora ar koul.