128
Ketingpen Aramas me kin Peikiong KAUN-O
1 Meid pai irail kan me kin peikiong KAUN-O,
oh kin momourki sapwellime kosonned akan.
2 Ke pahn kin ale dahme ke anahne sang nan omw doadoahk;
ke pahn kin peren oh paiamwahu.
3 Omw pwoud pahn kin rasehng tuhkehn wain wohkian ni imwomwo,
oh noumw pwutak kan pahn kin rasehng tuhke olip kapilpene omw tehpel.
4 Aramas emen me kin peikiong KAUN-O
uhdahn pahn kin ale soangen kupwuramwahu wet.
5 KAUN-O en ketin kupwuramwahwihiuk sang Saion!
Ke en kadehde kapai kan en Serusalem
rahn koaros en omw mour!
6 Ke en momour oh kak kilang nein noumw seri kan!
Popohl en kin ieiangete Israel!