119
Kosonned en KAUN-O
1 Meid pai irail kan me ar mour mwakelekel,
me kin momour nin duwen kosonned en KAUN-O.
2 Meid pai irail kan me kin kapwaiada sapwellime kosonned kan,
oh kin peikiong ni kapehd unsek.
3 Re sohte mwahn kin wia me sapwung;
re kin weweid nan elen KAUN-O.
4 Maing KAUN, komw ketikidohngkihtehr sapwellimomwi kosonned kan
oh mahsanihong kiht se en peikiong ni loalopwoat.
5 Ia uwen ei koapworopworki me I pahn loalopwoat
en kolokol sapwellimomwi kaweid kan!
6 I sohte pahn namenekla
ma I pahn tehk mwahu sapwellimomwi kosonned kan koaros.
7 I pahn kapinga komwi ni mohngiong mwakelekel
ni ei pahn esehla pwung en sapwellimomwi koasoandi kan.
8 I pahn kapwaiada sapwellimomwi kosonned kan;
komw dehr ketin likidmelieiehla!
Kapwaiada Kosonned en KAUN-O
9 Ia duwen mwahnakapw men eh kak dadaur eh mour mwakelekel?
Eh pahn kin kapwaiada sapwellimomwi kosonned kan.
10 I kin song en papah komwi ni mohngiong unsek;
komw dehr ketin mweidohng I en kauwehla sapwellimomwi kosonned kan.
11 I kin kolokol sapwellimomwi kosonned nan mohngiongi
pwe I en dehr wia dihp ong komwi.
12 Maing KAUN, I kin kapinga komwi;
komw ketin padahkihong ie sapwellimomwi ahl akan.
13 Sang ni aweiet I pahn pwurehng lohki
kosonned koaros me komw ketikidohr.
14 I kin perenki idawehn sapwellimomwi kosonned kan
sang ei pahn ahneki dipwisou tohto.
15 I kin medemedewe sapwellimomwi kaweid kan,
oh kasakasawih sapwellimomwi padahk kan.
16 I kin perenki sapwellimomwi kosonned kan;
I sohte pahn manokehla sapwellimomwi mahsen kan.
Nsenamwahuki Kosonned en KAUN-O
17 Komw ketin kupwure ie, sapwellimomwi ladu menet,
pwe I en kin momour oh kapwaiada sapwellimomwi padahk kan.
18 Komw ketin kapehdpeseng pwoaren mesei kat, pwe I en kak udiahl
soahng kapwuriamwei kan nan sapwellimomwi kosonnedo.
19 I pahn patopato nin sampah ahnsoute kis;
komw dehr ekihsang ie sapwellimomwi kosonned kan.
20 Mohngiongi tihwokilahr;
i men ese sapwellimomwi kadeik kan ahnsou koaros.
21 Komw ketin angiangih me aklapalap akan;
me sohte kin kapwaiada sapwellimomwi mahsen kan kin riahla.
22 Komw ketin kasaledekihiehla sang arail kepweikeng oh mwamwahlikin ie,
pwe I kapwaiadahr sapwellimomwi kosonned kan.
23 Me lapalap akan kin ehupene oh wia ar koasoandi en uhwong ie,
a I pahn medemedewehte sapwellimomwi padahk kan.
24 Sapwellimomwi kaweid kan me wia kaperenpei
oh kaweidpei.
Ngoangki Kapwaiada Kosonned en KAUN-O
25 I lohdier oh wonohnehr nanpwel;
komw ketin kakehleiehda nin duwen omwi ketin inoukidahr.
26 I wehkadahng komwi mehkoaros me I wiadahr, oh komw ketin sapengieier;
komw ketin padahkihong ie sapwellimomwi ahl akan.
27 Komw ketin sewese ie pwe I en wehwehki sapwellimomwi kosonned kan,
oh I pahn medemedewe duwen sapwellimomwi padahk kapwuriamwei kan.
28 I toutoukilahr nsensuwed;
komw ketin kakehleiehda nin duwen omwi ketin inoukidahr.
29 Komw dehr mweidohng I en weid nan ahl sapwung,
komw padahkihong ie sapwellimomwi kosonnedo ni kupwurkalahngan.
30 I patohwan piladahr pwe I en peikiong komwi;
I tehk mwahwiher sapwellimomwi kadeik kan.
31 Maing KAUN, I patohwan dadaurete sapwellimomwi kaweid kan,
komw dehr ketin mweidohng I en namenekla.
32 I pahn ngoangki peikiong sapwellimomwi mahsen kan,
pwehki komw pahn ketin kalaudehla ei loalokong.
Kapakap en Peki Loalokong
33 Maing KAUN, komw ketin padahkihong ie wehwehn sapwellimomwi kosonned kan,
I ahpw pahn kapwaiada ahnsou koaros.
34 Komw ketin kawehwehiong ie sapwellimomwi kosonned kan, oh I pahn kapwaiada;
I pahn kapwaiada ni mohngiongi unsek.
35 Komw ketin kahluwa ie nan ahl en sapwellimomwi kosonned kan
pwe iei met me I kin diarki ei nsenamwahu.
36 Komw ketikihong ie ineng en kapwaiada sapwellimomwi kosonned kan,
a kaidehk I en kepwehpwehla.
37 Komw kupure ie, pwe I en dehr ngoangki dipwisou mwahl akan;
komw kupwure ie, nin duwen me komwi ketin inoukidahr.
38 Komw ketin kapwaiada sapwellimomwi inou ong ie, sapwellimomwi ladu menet—
inowo me komwi ketin wiawihong irail kan me peikiong komwi.
39 Komw ketin doareiesang kepweikeng kan me I kin masak;
ia uwen kupwuriamwei en sapwellimomwi kadeik kan!
40 I men kapwaiada sapwellimomwi mahsen kan;
komw ketikidohng ie mour kapw, pwe komwi me pwung.
Likih Kosonned en KAUN-O
41 Maing KAUN, komw ketin kasalehiong ie duwen omwi kupwur limpoak ong ie,
oh doareiehla nin duwen me komwi ketin inoukidahr.
42 Eri I ahpw pahn kak sapeng irail kan me kin kepweikengih ie
pwehki ei koapworopworki sapwellimomwi mahsen.
43 Komw kupwure ie pwe I en kin lokaia mehlel ahnsou koaros,
pwehki ei koapworopwor mihmi ni sapwellimomwi kadeik kan.
44 I pahn kapwaiada sapwellimomwi kosonned ahnsou koaros,
met oh pil kohkohlahte.
45 I pahn weweidwei nan mour saledek,
pwehki ei kin nantihong kapwaiada sapwellimomwi padahk kan.
46 I pahn lohkihda sapwellimomwi koasoandi kan mwohn nanmwarki kan,
oh I sohte pahn namenengki.
47 I kin diar peren ni ei kin kapwaiada sapwellimomwi mahsen kan,
pwehki ei kin kesempwalki.
48 I kin wauneki oh kesempwalki sapwellimomwi kosonned kan;
I pahn medemedewe sapwellimomwi kaweid kan.
Koapworopworki Kosonned en KAUN-O
49 Komw ketin tamanda inowo me komw ketin wiahiong ie, sapwellimomwi ladu menet;
e kahrehiong ie koapworopwor laud.
50 Mehnda ma I mi nan lokolok ahpw I nsenamwahu
pwehki sapwellimomwi inowo kakehleiedahr.
51 Me aklapalap akan kin mwamwahlikin ie,
ahpw I sohte kin sohpeisang sapwellimomwi kosonned.
52 Maing KAUN, I kin tamanda sapwellimomwi kadeik en mahs ako,
eri ihme kin kansenamwahwihiehla.
53 I kin lingeringerkihda kowahlap,
ei kin kilang aramas suwed akan ar kin kauwehla sapwellimomwi kosonned.
54 Sapwellimomwi mahsen kan wia audepen ei koul kan
nan ei mour mwotomwot nan sampah wet.
55 Maing KAUN, I kin tamankomwihda nipwong,
oh I kin medemedewe duwen sapwellimomwi kosonnedo.
56 I kin diar ei nsenamwahu
pwehki ei kapwaiada sapwellimomwi mahsen kan.
Poadidiong Kosonned en KAUN-O
57 Maing KAUN, komwihte me I kin anahne;
I inoukihda me I pahn peikiong sapwellimomwi kosonned kan.
58 I patohwan peki rehmwi sang nan kapehdi unsek
komwi ketin kupwure ie, nin duwen me komwi ketin inoukidahr!
59 I medemedewe duwen iren ei mour,
I ahpw inoukihda me I pahn idawehn sapwellimomwi kaweid kan.
60 I sohte pahn pwand, ahpw I pahn mwadang
kapwaiada sapwellimomwi mahsen kan.
61 Aramas suwed akan wiadahr arail mehn lidipih ie,
ahpw I sohte manokehla sapwellimomwi kosonnedo.
62 I kin pwourda nin lukepen pwong
pwe I en kin kapingahkin komwi sapwellimomwi kadeik pwung kan.
63 I kin kompoakepahniki irail koaros me kin papah komwi,
irail koaros me kin peikiong sapwellimomwi kosonned kan.
64 Maing KAUN, sampah direkihla sapwellimomwi limpoak poatopoat;
komw ketin padahkihong ie sapwellimomwi kosonned kan.
Kesempwal en Kosonned en KAUN-O
65 Maing KAUN, komw ketin kapwaiadahr sapwellimomwi inou,
oh kin ketin kupwur mwahu ong ie, sapwellimomwi ladu menet.
66 Komw ketikihong ie loalokong oh erpit,
pwe I kin likih sapwellimomwi mahsen kan.
67 I kin sapwungala mwohn omwi ketin kaloke ie,
a met I kin peikiong sapwellimomwi mahsen.
68 Ia uwen omwi kupwur mwahu, ia uwen omwi kupwur kadek!
Komw ketin padahkihong ie sapwellimomwi kosonned kan.
69 Aramas aklapalap akan wiadahr likamw ekei duwen ngehi,
ahpw sang nan mohngiongiet unsek I kin peikiong sapwellimomwi kaweid kan.
70 Aramas pwukat sohte wehwehki,
ahpw I kin diar kansenamwahupei nan sapwellimomwi kosonnedo.
71 Ei lokolok kan me mwahu ong ie,
pwe e kamarainihiehda ni padahkpen sapwellimomwi kosonned kan.
72 I kesempwalki kosonnedo me komwi ketikihdo
sang mwohni en sampah koaros.
Pwuhng en Kosonned en KAUN-O
73 Komwi me ketin wiaiehda, oh nekinekid ie mwahu;
komw ketikihong ie loalokong, pwe I en esehla sapwellimomwi kosonned kan.
74 Irail kan me kin waunekin komwi pahn nsenamwahu ni ar pahn kilang ie;
pwehki ei likih sapwellimomwi inou.
75 Maing KAUN, I patohwan ese me sapwellimomwi kadeik kan me pwung;
oh komwi ketin kaloke ie pwehki omwi loalopwoat.
76 Eri sapwellimomwi limpoak poatopoat en kansenamwahwihiehla,
nin duwen inowo me komw ketin wiahiong ie, sapwellimomwi ladu menet.
77 Komw ketin kupwurkalahngan ong ie, I ahpw pahn mourla
pwehki sapwellimomwi kosonned iei me kaperenpei.
78 Me akalapalap akan en namenekla, pwehki ar karaun likamw ong ie;
a ngehi, I pahn kin medemedewe sapwellimomwi kaweid kan.
79 Irail kan me kin waunekin komwi, re en sohpeidohng ie—
irail kan me ese sapwellimomwi mahsen kan.
80 Komw kupwure pwe I en kapwaiada sapwellimomwi kosonned kan ni unsek
oh I en dehr namenengkihla ei lohdi.
Kapakap en Peki Komour
81 Maing KAUN, I weikengkilahr awiawih komwi en komouriehla;
I likih mehlel sapwellimomwi mahsen.
82 Pwoaren mesei kat sohla kilangki wasa ei kasikasik sapwellimomwi inowo,
I ahpw kin idek, “Iahd me komw pahn ketin sewese ie?”
83 I rasehngehr ehd kilin mahn mering me pahn lekdekla;
ahpw I sohte patohwan manokehla sapwellimomwi mahsen kan.
84 Ia erein ahnsou me I pahn awiawih?
Iahd me komw pahn ketin kaloke irail kan me pwakipwahkih ie?
85 Me aklapalap akan, me sohte kin kapwaiada sapwellimomwi kosonned,
weiradahr pwoahr kei pwe re en lidipihkin ie.
86 Sapwellimomwi kosonned koaros me loalopwoat;
aramas akan kin kalokehkin ie koasoi likamw—komw ketin sewese ie!
87 Kerenieng re pahn kemeiehla,
ahpw I sohte sohpeisang sapwellimomwi kosonned kan.
88 Komw ketin kupwurehkin ie sapwellimomwi limpoak poatopoat,
pwe I en kapwaiada sapwellimomwi kosonned kan.
Pwoson Kosonned en KAUN-O
89 Maing KAUN, sapwellimomwi mahsen pahn tengeteng kohkohlahte;
e kin poatopoat nanleng.
90 Sapwellimomwi loalopwoat pil kin poatopoat erein dih koaros;
komw ketin koasoanehdi sampah nan dewe, oh e kin mihmihte.
91 Mehkoaros kin mihmihte lel rahnwet pwehki sapwellimomwi kosonned kan,
pwehki mehkoaros kin uhpah komwi.
92 Ma ei peren sohte pwilisang ni sapwellimomwi kosonnedo,
eri, I mehkilahr ei lokolok kan.
93 I sohte pahn manokehla sapwellimomwi kaweid kan,
pwehki kaweid pwukat me komwi ketin kolokolki ei mour.
94 Sapwellimomwi ngehi—komw ketin doareiehla!
I kin nantihong kapwaiada sapwellimomwi kosonned kan.
95 Aramas suwed kan kin awiawih pwe re en kemeiehla,
ahpw I pahn kin medemedewe duwen sapwellimomwi kosonned kan.
96 I patohwan eseier duwen mehkoaros ar sohte unsek;
ahpw sohte irepen sapwellimomwi kosonnedo!
Poakohng Kosonned en KAUN-O
97 Ia uwen ei poakohng sapwellimomwi kosonnedo!
I kin medemedewe sang nimenseng lel nipwong.
98 Sapwellimomwi kosonnedo kin ieiang ie ahnsou koaros
oh kin kahrehda ei loalokong sang ei imwintihti.
99 I loalokong sang ei sounpadahk kan koaros,
pwehki ei kin medemedwe sapwellimomwi kaweid kan.
100 I koahiek sang me mah kan,
pwehki ei kin kapwaiada sapwellimomwi kosonned kan.
101 I kin kadohwansang ie soangen tiahk suwed koaros,
pwehki ei kin ngoangki peikiong sapwellimomwi mahsen.
102 I sohte seukautihong sapwellimomwi kaweid kan,
pwehki pein komwi me ketin padahkihong ie.
103 Ia uwen mem en sapwellimomwi kaweid kan—
e mem sang sukehn loangalap.
104 I kin loalokongkihla sapwellimomwi kosonned kan,
ihme I kin kailongkihki soangen tiahk suwed koaros.
Marain sang ni Kosonned en KAUN-O
105 Sapwellimomwi mahsen, iei serepei, mehn kaweid ie,
oh kamarainpen elei kan.
106 I pahn kapwaiada ei inou
me I pahn kin peikiong sapwellimomwi kaweid pwung kan.
107 Maing KAUN, ei lokolok kan me mwuledek;
komw ketin kolokol ei mour, nin duwen me komwi ketin inoukidahr.
108 Maing KAUN, komw ketin kupwure ei kapakap en kapingkalahngan,
oh ketin padahkihong ie sapwellimomwi kosonned kan.
109 I kin men tounmeteikihla ei mour;
I saikinte manokehla sapwellimomwi kosonnedo.
110 Aramas suwed kan kin lidipih ie,
ahpw I sohte sapeikiong sapwellimomwi kosonnedo.
111 I pahn kolokol sapwellimomwi kosonned kan kohkohlahte;
pwe iei kaperenpen mohngiongi.
112 I patohwan koasoanedier nan kapehdi me I pahn peikiong sapwellimomwi kosonned kan
lao lel rahn me I pahn mehla.
Poadoarpatail nan Kosonned en KAUN-O
113 I kin kailongki irail kan me kin soaloalopwoatohng komwi,
ahpw I wauneki sapwellimomwi kosonnedo.
114 Komwi me doarepei oh silepei,
I kin koapworopworki sapwellimomwi inou.
115 Kumwail me dipan akan, kumwail kohkohweisang ie.
I pahn kapwaiada kosonned kan en ei Koht.
116 Komwi ketin kakehleiehda, nin duwen omwi ketin inoukidahr, I ahpw pahn mourla;
komwi dehr ketin mweidohng I en namenekla nan ei koapworopwor.
117 Komwi ketin kolokol ie, I ahpw pahn nekinek mwahu,
oh tehk mwahu sapwellimomwi kosonned kan ahnsou koaros.
118 Komwi kin ketin soikala irail koaros me sohte kin kapwaiada sapwellimomwi kosonned kan,
pwe ar lamalam likamw akan sohte katepe.
119 Komwi kin ketin wiahki kihd aramas suwed koaros,
ihme I kesempwalkihki sapwellimomwi kaweid kan.
120 I masepwehk pwehki komwi,
I masepwehk kowahlap pwehki sapwellimomwi kopwung.
Kapwaiada Kosonned en KAUN-O
121 I wiadahr dahme mwahu oh pwung;
komwi dehr ketin keseiehla pahn manaman en ei imwintihti kan!
122 Komwi ketin inoukihda me komwi pahn ketin sewese sapwellimomwi ladu;
komwi dehr ketin mweidohng me aklapalap akan en kaloke ie!
123 Pwoaren mesei kat sohla kilangki wasa ei kasikasik sapwellimomwi sawas en komour,
komouro me komwi ketin inoukidahr.
124 Komw ketin mahsendohng ie nin duwen sapwellimomwi limpoak poatopoat,
oh ketin padahkihong ie sapwellimomwi kosonned kan.
125 Sapwellimomwi ladu ngehi; komwi ketin kamarainih ie,
pwe I en dehdehkihla sapwellimomwi padahk kan.
126 Maing KAUN, ih ahnsou en sapwellimomwi mwekid met,
pwehki aramas akan kauwelahr sapwellimomwi kosonned.
127 I kesempwalki sapwellimomwi kosonned kan sang kohl,
sang kohl me keieu kaselel.
128 Ihme kahrehda I idawehn sapwellimomwi kaweid kan koaros,
oh kailongki ahl sapwung koaros.
Ineng en Kapwaiada Kosonned en KAUN-O
129 Sapwellimomwi padahk kan me inenen kaselel;
I kin kapwaiada nan mohngiongi unsek.
130 Kawehwehpen sapwellimomwi padahk kan kin kahrehda marain
oh kin ketikihdo erpit ong me soaloaloakong kan.
131 Nan ei inengiong sapwellimomwi mahsen kan
eweiet kin sarapeseng oh wie esiesingek dondod.
132 Komwi ketin sohpeidohng ie oh kupwurkalahngan ong ie
nin duwen me komwi kin ketin wiahiong irail kan koaros me kin poakohng komwi.
133 Nin duwen me komwi ketin inoukidahr, komw ketin kolokol ie pwe I en dehr pwupwudi;
komwi dehr ketin mweidohng suwed en kaloweiehdi.
134 Komw ketin kapitiehla sang irail kan me kalokaloke ie,
pwe I en kak kapwaiada sapwellimomwi kosonned kan.
135 Komwi ketin kupwuramwahwihkin ie omwi pahn ketin ieiang ie
oh ketin padahkihong ie sapwellimomwi kosonned kan.
136 Pilen mesei kin keredi duwehte pillap ehu,
pwehki aramas akan ar sohte kin kapwaiada sapwellimomwi kosonnedo.
Pwuhng Pahrek en Kosonned en KAUN-O
137 Maing KAUN, komwi me pwung,
oh sapwellimomwi kosonned kan me pwung.
138 Kosonned kan me komwi ketikihdo
me uhdahn pahrek oh pwung.
139 Ei lingeringer kin lullul loalei duwehte kisiniei,
pwehki ei imwintihti kan ar mwamwahliki sapwellimomwi kosonned kan.
140 Ia uwen dehde en sapwellimomwi inowo!
Ia uwen ei kin poakohng!
141 Paliwereiet sohte kesempwal oh me samin,
ahpw I sohte kin sohpeisang sapwellimomwi padahk kan.
142 Sapwellimomwi pwung pahn poatopoat kohkohlahte,
oh sapwellimomwi kosonnedo kin pwung ahnsou koaros.
143 I direkilahr apwal oh pwunod,
ahpw sapwellimomwi kosonned kan kin kahrehiong ie peren.
144 Sapwellimomwi kaweid kan kin pwung ahnsou koaros;
komwi ketikidohng ie wehwe, I ahpw pahn kak momour.
Kapakap en Komourla
145 Sang nan mohngiongi unsek I kin likweriong komwi;
maing KAUN, komwi ketin sapeng ie oh I pahn kapwaiada sapwellimomwi mahsen kan.
146 I patohwan likweriong komwi;
komwi ketin doareiehla I ahpw pahn kapwaiada sapwellimomwi kosonned kan.
147 Mwohn dakadahn ketipin I kin patohwan peki sawas sang rehmwi;
I kin koapworopworki sapwellimomwi inou.
148 I kin pepehd pwohng ehu pwon,
pwe I en medemedewe sapwellimomwi kaweid kan.
149 Maing KAUN, komwi ketin karonge ie, pwehki sapwellimomwi limpoak me poatopoat,
komwi ketin kasalehiong ie sapwellimomwi kalahngan, oh ketin komouriehla!
150 Aramas lemei kan me kin pwakipwakih ie kerendohr,
irail kan me sohte mwahn kin kapwaiada sapwellimomwi kosonned.
151 Ahpw maing KAUN, komwi ketiket limwahi,
oh sapwellimomwi mahsen koaros me poatopoat.
152 Sangete mahs I dehdehki duwen sapwellimomwi kaweid kan;
komwi ketin kupwuredahr en kin poatopoat kohkohlahte.
Peki Sawas
153 Komwi ketin mahsanih ei lokolok, oh ketin doareiehla,
pwehki ei sohte mwahn kin sohpeisang sapwellimomwi kosonnedo.
154 Komwi ketin uhpalihki ei pwung, oh ketin kasaledekihiehla;
komwi ketin doareiehla, nin duwen me komwi ketin inoukidahr.
155 Aramas suwed kan sohte pahn mourla,
pwehki ar sohte peikiong sapwellimomwi kosonned kan.
156 Ahpw maing KAUN, sapwellimomwi limpoak me lapalap;
komwi ketin kasalehda omwi kupwurkalahngan oh ketin doareiehla!
157 Ei imwintihti oh me kin kalokaloke ie me ngeder,
ahpw I sohte sohpeisang sapwellimomwi kosonned kan.
158 Ni ei kin kilang sounpang aramas pwukat, I kin direkihla nsensuwed,
pwehki ar sohte kin kapwaiada sapwellimomwi kosonned kan.
159 Maing KAUN, komw ketin mahsanih uwen ei kin poakohng sapwellimomwi kaweid kan.
Sapwellimomwi limpoak sohte kin wekidekla, eri, komw ketin doareiehla!
160 Poahsoan en sapwellimomwi kosonned iei mehlel,
oh sapwellimomwi kopwung kan me poatopoat.
Loalopwoatohng Kosonned en KAUN-O
161 Me lapalap akan kin uhwong ie ni sohte kahrepe,
ahpw I kin wauneki sapwellimomwi kosonned.
162 Ia uwen ei peren pwehki sapwellimomwi inou kan—
peren duwehte aramas me kin diar kepwe kesempwal.
163 I kin kailongki oh tatki lokaia likamw koaros,
ahpw I kin kesempwalki sapwellimomwi kosonned.
164 I kin kapingkalahngan ong komwi pak isuh nan rahn ehu
pwehki pwung en sapwellimomwi kopwung kan.
165 Irail kan me kin kesempwalki sapwellimomwi kosonned kin ahneki saledek sang apwal,
oh sohte mehkot me kak kahrehiong arail pahn pwupwudi.
166 Maing KAUN, I kasikasik sapwellimomwi komour,
oh I kin kapwaiada dahme komwi kin ketin mahsanih.
167 I kin kapwaiada sapwellimomwi padahk kan;
I kin poakohng ni mohngiong unsek.
168 I kin peikiong sapwellimomwi kosonned kan oh sapwellimomwi kaweid kan;
komwi kin ketin mahsanih mehkoaros me I kin patohwan wia.
Kapakap en Peki Sawas
169 Maing KAUN, ei likwer en pek sawas en leldawohng rehmwi!
Komwi ketikidohng ie dehdehki, nin duwen me komwi ketin inoukidahr.
170 Komwi ketin karonge ei kapakap,
oh ketin doareiehla nin duwen sapwellimomwi inowo!
171 I pahn kin kapikapinga komwi ahnsou koaros,
pwehki omwi ketin padahkihong ie sapwellimomwi kosoned kan.
172 I pahn koulki duwen sapwellimomwi kosonnedo,
pwehki sapwellimomwi kosonned kan me pwung.
173 Komwi kin ketin onopada ahnsou koaros pwe komwi en ketin sewese ie,
pwehki ei kin idawehn sapwellimomwi kosonned kan.
174 Maing KAUN, ia uwen ei kin anahne sapwellimomwi sawas en komour!
I kin diar nsenamwahu nan sapwellimomwi kosonned.
175 Komwi ketikidohng ie mour, pwe I en kak kapingahkin komwi;
sapwellimomwi kaweid kan en sewese ie.
176 I kin sansalongseli duwehte sihpw men me salongalahr;
eri, komwi ketido rapahkin ie, sapwellimomwi ladu,
pwehki ei sohte kin sohpeisang sapwellimomwi kosonned kan.